ET Euroopa Liidu Teataja L 126/19

KOMISJONI MÄÄRUS (EL) nr 447/2010,

21. mai 2010,

millega avatakse lõssipulbri müük hankemenetluse teel

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 43 punkte f ja j koostoimes artikliga 4,

ning arvestades järgmist:

(1) Arvestades nõudluse, hindade ja sekkumisvarude praegust olukorda lõssipulbriturul, on asjakohane avada lõssipulbri sekkumisvarude müügi hankemenetlus vastavalt komisjoni 11. detsembri 2009. aasta määrusele (EL) nr 1272/2009, millega kehtestatakse nõukogu määruse (EÜ) nr 1234/2007 ühised üksikasjalikud rakenduseeskirjad seoses põllumajandustoodete kokkuostu ja müügiga riikliku sekkumise puhul (2).

(2) Sekkumisvarude müügi paremaks haldamiseks tuleb kindlaks määrata kuupäev, milleks müüki pandav sekkumislõssipulber peaks olema ladustatud selle müügiks saadaolevaks tegemiseks.

(3) Määruse (EL) nr 1272/2009 artikli 40 lõike 4 punkti b kohaselt tuleb kehtestada ajavahemik, mille jooksul pakkumusi saab esitada.

(4) Määruse (EL) nr 1272/2009 artikli 45 kohaselt tuleb määrata ajavahemik, mille jooksul sekkumisametid teatavad kõikidest nõuetekohastest pakkumustest komisjonile.

(5) Seoses turuhindade üha suurema kõikumisega on asjakohane suurendada tagatise summat erandina määruse (EL) nr 1272/2009 artikli 44 punkti b sätetest.

(6) Põllumajandusturgude ühise korralduse komitee ei ole oma eesistuja määratud tähtaja jooksul arvamust esitanud,

ON VASTU VÕTNUD KÄESOLEVA MÄÄRUSE:

Artikkel 1

Reguleerimisala

Avatakse enne 1. maid 2009. aastal ladustatud lõssipulbri müük hankemenetluse teel vastavalt määruse (EL) nr 1272/2009 III jaotises sätestatud tingimustele.

Pakutav hind on toodete 100 kg hind.

Artikkel 2

Pakkumuste esitamise tähtaeg

1. Tähtajad pakkumuste esitamiseks pakkumisvoorudesse on iga kuu esimesel ja kolmandal teisipäeval kell 11.00 (Brüsseli aja järgi). Augustis on kõnealune tähtaeg siiski neljandal teisipäeval kell 11.00 (Brüsseli aja järgi) ja detsembris teisel teisipäeval kell 11.00 (Brüsseli aja järgi). Kui teisipäev on riigipüha, on tähtaeg eelmisel tööpäeval kell 11.00 (Brüsseli aja järgi).

2. Esimesse pakkumisvooru pakkumuste esitamise tähtaeg on 1. juunil 2010. aastal kell 11.00 Brüsseli aja järgi.

3. Pakkumused esitatakse sekkumisametile (3).

Artikkel 3

Teate esitamine komisjonile

Määruse (EL) nr 1272/2007 artiklis 45 sätestatud teade tuleb esitada hiljemalt käesoleva määruse artiklis 2 osutatud pakkumuste esitamise lõppkuupäeval kell 16.00 (Brüsseli aja järgi).

Artikkel 4

Erand

Erandina määruse (EL) nr 2172/2009 artikli 44 punkti b sätetest on lõssipulbri pakkumistagatis 200 eurot tonni kohta.

Artikkel 5

Jõustumine

Käesolev määrus jõustub kolmandal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 21. mai 2010 Komisjoni nimel, presidendi eest komisjoni liige Dacian CIOLOŞ

(1) ELT L 299, 16.11.2007, lk 1.

(2) ELT L 349, 29.12.2009, lk 1.

(3) Sekkumisametite aadressid on kättesaadavad Euroopa Komisjoni CIRCA veebilehel (http://circa.europa.eu/Public/irc/agri/lait/library?l=/&vm=detailed&sb=Title).